Obsa kom tot SAL se redding(Argieffoto: Henk Kruger/ANA) Die Ontwikkelingsbank van Suider-Afrika (Obsa) gaan R3,5 miljard aan die Suid-Afrikaanse Lugdiens (SAL) verskaf om die lugredery in sy proses van sakeredding by te staan. Volgens Tlali Tlali, woordvoerder van die SAL, was die sakereddingspraktisyns, die departement van openbare ondernemings en die nasionale tesourie se pogings suksesvol om die balans van die nodige aanvangsfinansiering te bekom om te voldoen aan die lugredery se korttermyn-likiditeitsvereistes totdat die sakereddingsplan gepubliseer en aanvaar is. Samesprekings met finansiële instellings het volgens Tlali vrugte afgewerp en Obsa het aangebied om die volgende deel van die aanvangsfinansiering te bied met ŉ algehele bedrag van R3,5 miljard, met ŉ onmiddellike onttrekking van R2 miljard. Voorts word verdere finansiering vir die herstruktureringsfase nadat die sakereddingsplan goedgekeur is, deur potensiële finansierders oorweeg. Daar is op 5 Desember begin met ŉ proses om die SAL in sakeredding te plaas. Finansierders het R2 miljard as na-aanvangsfinansiering voorsien om SAL in staat te stel om voort te gaan met sy bedrywighede, terwyl die regering, deur die nasionale tesourie, ŉ gelyke bedrag beloof het. Volgens Tlali is die sakereddingsproses nou op ŉ aansienlik gesonder grondslag en kan passasiers, reisagentskappe en lugrederyvennote voortgaan om met vertroue SAL-vlugte te bespreek. Die DA het intussen gesê die geld wat Obsa aan die SAL gaan verskaf, is niks minder nie as ŉ verdoeselde reddingsboei deur belastingbetalers. Alf Lees, DA-lid van die staande komitee oor openbare rekeninge in die Nasionale Vergadering, het gesê hy sal ŉ skrywe aan Ibrahim Patel, minister van handel en nywerheid, rig om die volle besonderhede van die lening te kry. “Obsa val onder die mandaat van die minister en die onus rus dus op hom om besonderhede oor die lening te verskaf.” Volgens Lees is dit belangrik dat die voorwaardes van die lening, waaronder die rente wat betaal moet word, die sekuriteit wat die SAL vir die lening verskaf het, asook die SAL se terugbetalingverpligting rakende die lening, bekend gemaak moet word. “Obsa het ŉ ontwikkelingsmandaat en dit moenie insluit om ŉ mislukte staatsonderneming soos die SAL regop te hou nie.”